和郭信可苦寒曲一首
作者：馮時行
朝代：宋

paragraphs: 朔風吹沙邊雲黄，行人墮指鳥獸僵。
鷫鸘裘弊醉何有，呼吸七氣成冰霜。
畫堂繡幕圍絲管，馥馥麝煙紅吐煖。
貧人尺布不可縫，夜長展轉牛衣短。
將軍領戍山上山，勁弩折角刁斗寒。
鐵衣照雪夜如水，哀雁一聲心欲死。
年年官賜冬衣絹，婦女從軍身不遍。
來歲忍寒須努力，農家饑死無人織。